চার দশকেরও বেশি সময়জুড়ে অনুসন্ধানী গবেষণার পর সার্নের গবেষক-বিজ্ঞানীরা খুঁজে পেয়েছেন পদার্থবিজ্ঞানের সেই সোনার হরিণÑ হিগস বোসন। সার্নের বিজ্ঞানীরা গত ৪ জুলাই, ২০১২ ঘোষণা দিয়েছেন এরা একটি নতুন অতি পারমাণবিক কনা বা সাব অ্যাটোমিক পার্টিকলের অস্তিত্ব খুঁজে পেয়েছেন। আর এই নতুন কণা ইতোমধ্যেই সুপরিচিত হয়ে ওঠা ‘ঈশ্বরকণার’ সাথে সামঞ্জস্যপূর্ণ। বিজ্ঞানীরা নিশ্চিতভাবে এই কণাকে ‘হিগস বোসন কণা’ হিসেবে দাবি না করলেও সার্ন নামের ইউরোপীয় গবেষণা সংস্থাটি বলছে, এর কাঠামো ও আচরণ হিগস বোসন কণার সাথে সামঞ্জস্যপূর্ণ। বিজ্ঞানীরা মনে করেন, হিগস বোসন কণা বিশ্বের সৃষ্টি রহস্যসহ অনেক প্রশ্নের সমাধান দিতে পারে। এই আবিষ্কারকে তাই মানব সভ্যতার জন্য এক মাইলফলক বলে আখ্যায়িত করা হয়েছে। বিজ্ঞানীদের ধারণা, বিগ ব্যাং নামের মহাবিস্ফোরণের পর মহাবিশ্বের সূচনা পর্বে মহাবিশ্ব গঠনে যে কণাটি মুখ্য ভূমিকা পালন করেছে সেটি হচ্ছে এই হিগস বোসন কণা। আর এর নাম দেয়া হয়েছে ব্রিটিশ বিজ্ঞানী পিটার হিগসের নামের শেষাংশ এবং বাঙালি বিজ্ঞানী সত্যেন বোসের নামানুসারে।